Mandag forcerede flere nordjyder snedriverne for at sikre sig billetter til koncert med tyske Hansi Hinterseer.

27. marts optræder den tyske schlager-stjerne, Hansi Hinterseer i Gigantium i Aalborg. Mandag klokken ti startede billetsalget, og 30 nordjyder stod klar til at sikre sig billetter. Bengt Andersen fra Skalborg var en af de 30, der stod klar ved billetlugen for at sikre sig billetter til konen og ham. - Vi er blevet vilde med musik, og ser både programmer med schalgermusik og Hansi Hinterseer i tysk fjernsyn og på DK4, og nu hvor vi begge er pensionister og har tiden, så kan vi dyrke musikinteressen mere, fortælle Bengt Andersen. Der blev solgt godt 2500 billetter på de første tre timer af billetsalget til koncerten i Gigantium. Der er i alt sat 4.300 billetter til salg, så de der endnu ikke har sikret sig billetten, kan stadig nå det.